Úrad vlády SR						 Na rokovanie vlády SR
Sekcia hospodárskej politiky					 dňa 21.8.2002
									 k číslu: 5567/2002
									 k bodu: 29

S t a n o v i s k o

k Správe o stave a rozvoji malého a stredného podnikania a jeho podpore v Slovenskej republike v roku 2001

I.

	Správu predkladá minister hospodárstva na základe uznesenia vlády č. 729/2000. Obsahuje návrh uznesenia, predkladaciu správu, správu, prílohy, vyhodnotenie pripomienkového konania a návrh komuniké.

	Predložená správa komentuje vývoj podnikateľského prostredia v roku 2001, posudzuje vývoj a stav malého a stredného podnikania (MSP), informuje o štátnej podpore MSP, podpore z fondu PHARE a iných zdrojov a navrhuje opatrenia na rozvoj MSP v roku 2003.

	Prílohová časť správy dokladá niektoré jej časti podrobnejšími doplňujúcimi informáciami, tabuľkami, grafmi a informuje o záveroch z Medzinárodnej konferencie o malom a strednom podnikaní v SR.

II.

	Medzirezortného pripomienkového konania k predloženej správe sa zúčastnilo 26 subjektov, z ktorých 19 nemalo pripomienky. Uplatnené pripomienky boli akceptované. Pripomienky MPSVR SR boli vyriešené na rozporovom konaní.

III.

	Predložená správa poskytuje ucelený prehľad o vývoji a dosiahnutom stave v sektore malého a stredného podnikania a formách jeho podpory v roku 2001.

	Správa vo svojom súhrne potvrdzuje pozitívny trend vývoja v sektore MSP aj v roku 2001. Táto skutočnosť sa  prejavila nárastom počtu živnostníkov a  počtu právnických osôb, rastom tvorby pridanej hodnoty, produktivity práce, rastom objemu zisku pred zdanením a ďalších parametrov v tomto sektore, čo potvrdzuje stabilizáciu v tomto sektore s potenciálom ďalšieho rastu.

Správa nebola predložená Porade ekonomických ministrov vlády SR.

	Pred predložením správy Národnej rade SR odporúčame:

- uviesť na správnu mieru text  ... pokračovať v boji proti korupcii a reforme štátnej  správy ..., uvedený v opatrení č. 5 na str. 33,
- doplniť materiál o návrh uznesenia NR SR.

	Odporúčame vláde predloženú správu vziať na vedomie s uvedenými pripomienkami sekcie a návrh uznesenia vlády prijať.

Bratislava 12. 8. 2002